ΓΡΑΠΤΗ ΕΡΩΤΗΣΗ P-3869/98

υποβολή: Petrus Cornelissen (PPE) προς την Επιτροπή

(9 Δεκεμβρίου 1998)

Θέμα: Πώληση αφορολόγητων προïόντων

Στις 3 Απριλίου 1998 το ΕΚ ενέκρινε ψήφισμα στο οποίο καλούσε την Επιτροπή να διεξαγάγει ανεξάρτητη έρευνα σχετικά με τις κοινωνικές, οικονομικές, περιφερειακές και φορολογικές επιπτώσεις της κατάργησης των πωλήσεων αφορολόγητων ειδών στην ΕΕ και να δημοσιεύσει τα αποτελέσματα της έρευνας αυτής το αργότερο μέχρι τις 30 Σεπτεμβρίου 1998(1).

1. Μπορεί να αναφέρει η Επιτροπή εάν τα αποτελέσματα της προαναφερθείσας έρευνας μπορούν να αναμένονται συντόμως;

2. Εάν η απάντηση στην πρώτη ερώτηση είναι αρνητική μπορεί να απαντήσει η Ευρωπαϊκή Επιτροπή πως συμβιβάζεται αυτή η άρνηση εφαρμογής του ψηφίσματος που ενέκρινε το ΕΚ με την υπόσχεση που έχει επανειλημμένως δώσει ο Πρόεδρος της Επιτροπής ότι θα έχει αγαστή συνεργασία με το ΕΚ;

3. Δεν κρίνει η Επιτροπή επίσης ότι η κατάργηση των αφορολόγητων αγορών χωρίς να έχει προηγηθεί ορθή έρευνα για τις επιπτώσεις της δεν συμβάλει στη θετική εικόνα των ευρωπαϊκών θεσμικών οργάνων προς τα έξω;

4. Λαμβάνοντας υπόψη τα προαναφερθέντα προτίθεται η Επιτροπή να βολιδοσκοπήσει το Συμβούλιο εάν είναι πρόθυμο να αναστείλει για κάποιο χρόνο την κατάργηση των αγορών "duty-free" υπό το πρίσμα επίσης της επιθυμίας που διατύπωσε επί του θέματος αυξανόμενος αριθμός κρατών μελών (μεταξύ άλλων Δανία, Ηνωμένο Βασίλειο, Γαλλία, Ελλάδα και Ιρλανδία); (βλ. εφημερίδα Times της 2ας Δεκεμβρίου 1998).

Απάντηση του κ. Monti εξ ονόματος της Επιτροπής

(23 Μαρτίου 1999)

Η Επιτροπή δεν έκανε δεκτό το ψήφισμα του Κοινοβουλίου, που εγκρίθηκε στις 3 Απριλίου 1998, για τη διεξαγωγή ανεξάρτητης έρευνας σχετικά με τις κοινωνικές, οικονομικές, περιφερειακές και φορολογικές επιπτώσεις της κατάργησης των πωλήσεων αφορολογήτων ειδών εντός της Κοινότητας.

χει τεθεί επανειλημμένα το ερώτημα στην Επιτροπή κατά πόσον προτίθεται να διεξάγει μελέτη σχετικά με τις επιπτώσεις της κατάργησης των πωλήσεων αφορολογήτων ειδών. Η πρώτη φορά ανάγεται στο 1991. Εφόσον οι συζητήσεις που ακολούθησαν στο πλαίσιο του Συμβουλίου οδήγησαν σε συμφωνία για την εισαγωγή καθεστώτος παρέκκλισης για διάστημα μεγαλύτερο των επτά ετών, η ανάγκη διεξαγωγής μελέτης υπερβλήθηκε σε μεγάλο βαθμό από την υιοθέτηση ενός ειδικού καθεστώτος, όπως αντικατοπτρίζεται στο σκεπτικό των οδηγιών του Συμβουλίου 91/680/ΕΟΚ της 16 Δεκεμβρίου 1991 και 92/12/ΕΟΚ της 25ης Φεβρουαρίου 1992.

Η Επιτροπή εξακολουθεί να είναι πεπεισμένη ότι το ειδικό αυτό καθεστώς απετέλεσε μια κατάλληλη και συγκεκριμένη απάντηση στο ενδιαφέρον που εκφράστηκε κατά την εποχή εκείνη και στη συνέχεια πιο πρόσφατα εκ μέρους του Κοινοβουλίου, όπως εξήγησε επανειλημμένα: Στις 29 Οκτωβρίου 1997 σε δημόσια ακρόαση του Κοινοβουλίου; στις 2 Απριλίου 1998 σε απάντηση στη συζήτηση στο πλαίσιο προφορικών ερωτήσεων εκ μέρους του κ. Cornelissen και άλλων αξιότιμων μελών (B4-0279/98-0-0073/98); σε πολλές συνεδριάσεις της επιτροπής οικονομικών και νομισματικών υποθέσεων και βιομηχανικής πολιτικής το 1998 και της Επιτροπής μεταφορών στις 20 Ιανουαρίου 1999.

Επίσης, το τέλος της μεταβατικής περιόδου, στις 30 Ιουνίου 1999, αποτελεί το νόμιμο αποτέλεσμα της έκδοσης εκ μέρους του Συμβουλίου των προαναφερθεισών οδηγιών, περισσότερο παρά ένα ζήτημα "εικόνας". Αντίθετα, οποιαδήποτε απόπειρα να ανοιχθεί εκ νέου η συζήτηση αυτή θα μπορούσε να οδηγήσει τους φορείς σε περαιτέρω καθυστέρηση της διαδικασίας ρύθμισης της κατάργησης των πωλήσεων αφορολογήτων ειδών με επιζήμιες συνέπειες.

Ζητήθηκε από την Επιτροπή στο πλαίσιο του Ευρωπαϊκού Συμβουλίου της Βιέννης τον Δεκέμβριο του 1998, να εξετάσει μέχρι το Μάρτιο του 1999 τα προβλήματα που θα μπορούσαν να απορρεύσουν όσον αφορά την απασχόληση μετά την κατάργηση των πωλήσεων αφορολογήτων κατά τις ενδοκοινοτικές μετακινήσεις. Τα αποτελέσματα της εξέτασης αυτής περιλαμβάνονται στην ανακοίνωση που εκδόθηκε από την Επιτροπή στις 17 Φεβρουαρίου 1999(2). Από την ανάλυση της Επιτροπής απορρέει ότι οι επιπτώσεις στην απασχόληση φαίνεται να είναι περιορισμένες και ειδικές όσον αφορά τους στόχους και τους τομείς που επηρεάζονται. Πάντως, πρέπει να σημειωθεί ότι, σε μεσοπρόθεσμη βάση, οι βραχυπρόθεσμα αρνητικές επιπτώσεις στην απασχόληση θα μπορούσαν να οδηγήσουν σε καθαρή σύσταση θέσεων εργασίας.

Αποδέκτης της ανακοίνωσης αυτής εκ μέρους της Επιτροπής δεν θα είναι μόνο το Συμβούλιο αλλά επίσης το Κοινοβούλιο. Το Συμβούλιο συζήτησε το θέμα αυτό στην συνεδρίασή του της 15ης Μαρτίου 1999.

(1) ΕΕ C 138 της 4.5.1998, σελ. 217.

(2) COM(99)65.